David Villa

David Villa Sánchez (sündinud 3. detsembril 1981 Astuurias Langreos Tuillas) on Hispaania endine jalgpallur (ründaja). Klubikarjääri jooksul mängis ta muuhulgas sellistes klubides nagu Sporting de Gijón, Zaragoza, Valencia, Barcelona ja Madridi Atlético. Barcelonaga tuli ta kaks korda Hispaania meistriks ja võitis ka Meistrite Liiga. Ta lõi 2011. aasta Meistrite Liiga finaalis mängu viimase värava. 2013–14 hooajal võitis ta Madridi Atlético ridades taas Hispaania kõrgliiga. Hispaania jalgpallikoondisega on Villa võitnud 2008. aasta Euroopa meistrivõistlused ja 2010. aasta maailmameistrivõistlused. Ta on 59 väravaga 98 mängus koondise aegade parim väravakütt. Villa alustas jalgpallurikarjääri 1991. aastal UP Langreo noortemeeskonnas. 1999 liitus ta Gijóni Sportingiga, kus ta mängis esimese hooaja noortemeeskonnas ja 2000. aastast alates juba põhirivistuses. Sel ajal mängis Gijón teises divisjonis. Hispaania kõrgliigasse (La Liga) pääses Villa 2003. aastal, sõlmides lepingu Zaragoza Realiga. Üleminekusummaks oli 3 miljonit eurot. Juba kolmandas kõrgliiga mängus lõi ta oma esimese värava. 4. detsembril 2003 lõi ta Bilbao Athleticu vastu kaks väravat, mäng lõppes skooriga 2:2, ja 25. aprillil 2004 Sevilla FC vastu kolm väravat. 2004. aastal võitis Villa Zaragozaga Copa del Rey. Kahe Zaragozas veedetud hooaja järel siirdus David Villa 2005. aastal 12 miljoni euro eest Valenciasse. 2006 valiti ta Hispaania aasta parimaks jalgpalluriks. 2006, 2007 ja 2009 pälvis ta Zarra auhinna, mis antakse La Liga kõige resultatiivsemale Hispaania päritolu mängijale. Neil aastatel lõi ta vastavalt 25, 16 ja 28 väravat. 2008. aastal võitis Villa Valenciaga Hispaania karika. Valencia särgis mängis ta kokku 164 mängu ja lõi 108 väravat. 2010. aasta suvel siirdus Villa 40 miljoni euro eest Barcelonasse. Ta tuli esimesel hooajal katalaani klubiga Hispaania meistriks ja võitis ka Meistrite Liiga. Villa lõi finaalmängu viimase värava Manchester Unitedi vastu. 15. detsembril 2011 murdis David Villa oma jalaluu jalgpalliklubide maailmameistrivõistluste poolfinaalmängus Katari klubga Al-Sadd. Barcelonaga võitis Villa 2012. aastal Hispaania karika, ja tuli järgmisel aastal uuesti Hispaania meistriks. Villa arvele jäi Barcelonas 116 mängu ja 48 väravat. 2013. aasta suvel siirdus Villa Barcelonast Hispaania kõrgliigaklubisse Madridi Atlético. Atléticoga tuli ta 2013–14 hooajal Hispaania meistriks ning pääses Meistrite Liiga finaali. Aastatel 2014–2018 mängis Villa New York Citys. 2016. aastal valiti ta Major League Soccer'i hooaja parimaks mängijaks. 15. aprillil 2017 lõi ta mängus Philadelphia Unioniga poolelt väljakult värava. 2018. aasta detsembris sõlmis Villa lepingu Jaapani kõrgliiga klubiga Vissel Kobe, kus ta liitus oma endise koondise- ja klubikaaslase Andrés Iniestaga. Klubikarjääri viimase mängu pidas ta 1. jaanuaril 2020. Hispaania jalgpallikoondises debüteeris Villa Luis Aragonési käe all 9. veebruaril 2005 MM-i valikmängus San Marino vastu, mille Hispaania võitis 5:0. Esimese värava lõi ta Slovakkia vastu 16. novembril 2005 MM-i valikmängus. Villa lõi kaks väravat mängus Ukraina vastu 13. juunil 2006 jalgpalli maailmameistrivõistluste finaalturniiril Leipzigis. Play-off-is Prantsusmaaga viis Villa Hispaania avapoolajal penaltist juhtima, kuid teisel poolajal vastas Prantsusmaa kolme väravaga ja Hispaania langes turniirilt välja. 2008. aasta Euroopa meistrivõistluste valikturniiril lõi Villa Liechtensteini vastu kaks väravat nii kodus kui ka võõrsil. Riias lõi ta värava ka Läti vastu. Kokku lõi ta valikturniiril 7 väravat. Finaalturniiril lõi ta alagrupimängus Venemaaga oma koondise esimese kübaratriki. Järgmises mängus Rootsi vastu lõi ta 2. üleminutil Hispaania võiduvärava. Hispaanlased tuli Euroopa meistriks, Villa oli 4 väravaga turniiri resultatiivseim mängija. 2010. aasta maailmameistrivõistluste valikturniiril lõi Villa taas 7 väravat. 15. oktoobril 2008 lõi Villa 3:0 lõppenud mängus Eestiga ühe värava. Samas valikgrupis lõi ta Armeenia vastu kaks väravat ning Belgia vastu kodus kaks väravat ja võõrsil ühe. Pronksimängus võitis Hispaania lisaajal Lõuna-Aafrika Vabariiki. Villa lõi turniiril kokku 3 väravat, mis kõik tulid alagrupimängudes. 2014. aasta jalgpalli maailmameistrivõistlustel mängis Villa Hispaania koondises kaasa ainult viimases alagrupimängus Austraalia vastu, kus ta lõi ka ühe värava. Pärast MM-i teatas ta koondisekarjääri lõpetamisest. 2017. aasta augustis naasis Villa Hispaania koondisse ning pidas samal aastal oma viimase kohtumise koondises. Koondises mängis ta kokku 98 korda ja lõi 59 väravat. Zaragoza Copa del Rey: 2003–04 Hispaania superkarikas: 2004 Valencia Copa del Rey: 2007–08 Barcelona La Liga: 2010–11, 2012–13 Copa del Rey: 2011–12 Hispaania superkarikas: 2010, 2011 UEFA Meistrite Liiga: 2010–11 Euroopa superkarikas: 2011 Jalgpalliklubide maailmameistrivõistlused: 2011 Madridi Atlético La Liga: 2013–14 Hispaania jalgpallikoondis Kuldmedalist Jalgpalli maailmameistrivõistlused: 2010 Euroopa meistrivõistlused: 2008 David Villa on 175 cm pikk ja kaalub 69 kg. Ta abiellus 2003. aastal oma lapsepõlvekallima Patriciaga. 2005 sündis nende vanem tütar Zaida, 2009 noorem tütar Olaya. 29. jaanuaril 2013 sündis poeg Luca. Mariel Gregor (15. detsember 2011). "Video: David Villa murdis jalaluu". Postimees. Vaadatud 16.01.2017. "FC Barcelona legend David Villa lõi poolelt väljakult värava". Postimees. 15. aprill 2017. Vaadatud 16.04.2017.